**ΠΡΟΓΡΑΜΜΑΤΙΚΗ ΣΥΜΒΑΣΗ**

Μεταξύ του «ΕΠΙΜΕΛΗΤΗΡΙΟΥ ΚΕΡΚΥΡΑΣ»

και της«ΑΝΑΠΤΥΞΙΑΚΗΣ ΕΤΑΙΡΕΙΑΣ ΤΟΥ ΕΠΙΜΕΛΗΤΗΡΙΟΥ ΚΕΡΚΥΡΑΣ ΑΝ.ΕΤ.ΕΚ »

ΜΕΤΑΚΙΝΗΣΗΣ ΠΡΟΣΩΠΙΚΟΥ ΓΙΑ ΤΗΝ ΥΠΟΣΤΗΡΙΞΗ ΤΩΝ ΔΙΑΔΙΚΑΣΙΩΝ ΠΣΥΠΟΔΕ

για την υλοποίηση υποχρεώσεων του Επιμελητηρίου Κέρκυρας την περίοδο 10-12/2015 στα πλαίσια του Ν.3871/2010 "Μέτρα για τη δημοσιονομική διαχείριση και ευθύνη"

ύψους €19.600,00

Κέρκυρα, 30 Σεπτεμβρίου 2015

**ΠΡΟΓΡΑΜΜΑΤΙΚΗ ΣΥΜΒΑΣΗ ΜΕΤΑΚΙΝΗΣΗΣ ΠΡΟΣΩΠΙΚΟΥ ΓΙΑ ΤΗΝ ΥΠΟΣΤΗΡΙΞΗ ΤΩΝ ΔΙΑΔΙΚΑΣΙΩΝ ΠΣΥΠΟΔΕ**

Για την υλοποίηση υποχρεώσεων του Επιμελητηρίου Κέρκυρας την περίοδο 10-12/2015 στα πλαίσια του Ν.3871/2010 "Μέτρα για τη δημοσιονομική διαχείριση και ευθύνη"

Στην Κέρκυρα σήμερα την 30/9/2014, μεταξύ των παρακάτω συμβαλλομένων :

1. το Επιμελητήριο Κέρκυρας, που εδρεύει στην οδό Αριστοτέλους 2,ΤΚ 49100, Κέρκυρα, όπως εκπροσωπείται νόμιμα από τον Πρόεδρο του κ. Γεώργιο Π. Χονδρογιάννη και το οποίο θα αποκαλείται στο εξής στην παρούσα χάριν συντομίας ως «ΕΚ»
2. την «ΑΝΑΠΤΥΞΙΑΚΗ ΕΤΑΙΡΕΙΑ ΕΠΙΜΕΛΗΤΗΡΙΟΥ ΚΕΡΚΥΡΑΣ» και με διακριτικό τίτλο «ΑΝ.ΕΤ.Ε.Κ.» που εδρεύει στην οδό Αριστοτέλους 2,ΤΚ 49100, Κέρκυρα, όπως εκπροσωπείται νόμιμα ειδικά για την συγκεκριμένη σύμβαση από τον Πρόεδρο τουκ. Γεώργιο Π. Χονδρογιάννη και η οποία θα αποκαλείται εφεξής στην παρούσα χάριν συντομίας «ΑΝΕΤΕΚ»

Έχοντας υπόψη την κείμενη Εθνική και Κοινοτική Νομοθεσία και ειδικότερα τα παρακάτω διατάξεις όπως ισχύουν:

1. Το Ν. 2081/1992 «Ρύθμιση του θεσμού των Επιμελητηρίων»,
2. Το Ν.3419/2005 (ΦΕΚ 297/Α΄/06.12.2005) «Γενικό Εμπορικό Μητρώο και Εκσυγχρονισμός της Επιμελητηριακής Νομοθεσίας»,
3. Το Π.Δ. 363/1979 «Περί του τρόπου ενεργείας υπό των Εμπορικών και Βιομηχανικών – Επαγγελματικών και Βιοτεχνικών Επιμελητηρίων»,
4. Το Ν. 3614/2007 «Διαχείριση, Έλεγχος και Εφαρμογή Αναπτυξιακών Παρεμβάσεων για την προγραμματική περίοδο 2007-2013»
5. Της υπ’ αριθ. 14023/ΕΥΘΥ 521/31.03.2010 Απόφ. του Υφυπουργού Οικ. Ανταγ. και Ναυτ. «Σύστημα Διαχείρισης και Ελέγχου των Επιχειρησιακών Προγραμμάτων του στόχου Ευρωπαϊκή Εδαφική Συνεργασία»,
6. Την παρουσίαση ''ΘΕΜΑΤΑ ΑΝΑΘΕΣΕΩΝ ΔΗΜΟΣΙΩΝ ΣΥΜΒΑΣΕΩΝ ΚΑΙ ΕΠΙΛΕΞΙΜΟΤΗΤΑΣ ΔΑΠΑΝΩΝ'' του Αθ. Βλαδίκα ΜονΑ, ΕΥΔ ΕΠ Εδαφικής Συνεργασίας
7. Το Ν.3871/2010 "Μέτρα για τη δημοσιονομική διαχείριση και ευθύνη"
8. Το καταστατικό της ΑΝΕΤΕΚ
9. Την εγκύκλιο Τιμολόγιο επιδοτήσεων, αποζημιώσεων, ανόργανων εσόδων κ.λπ. (Επιμέλεια: Γιάννης Τζίμας, Υποδ/ντής Φορολογίας ΔΟΥ) άρθρο 9.2 "Μετακίνηση προσωπικού από μία επιχείρηση σε άλλη και καταβολή από την πρώτη στη δεύτερη, ποσού ίσου με την δικαιούμενη αποζημίωσή τους του Ν.2112/1920"
10. Την Απόφαση με αρ. 22/29-09-2015 της ΔΕ του Επιμελητηρίου Κέρκυρας (Θέμα Λοιπές εργασίες και έργα σχετιζόμενα με Ευρωπαϊκά Προγράμματα υπο-θέμα Προοπτικές ΑΝΕΤΕΚ έγκριση της Προγραμματικής Σύμβασης για την υλοποίηση ΠΣΥΠΟΔΕ για 3 μήνες από 1-10-2015)
11. Την Απόφαση του ΔΣ της ANETEΚ της 29-09-2015 (Θέμα Λοιπές εργασίες και έργα σχετιζόμενα με Ευρωπαϊκά Προγράμματα υπο-θέμα Προοπτικές ΑΝΕΤΕΚ έγκριση της Προγραμματικής Σύμβασης για την υλοποίηση ΠΣΥΠΟΔΕ για 3 μήνες από 1-10-2015)

συμφωνούνται και γίνονται αμοιβαίως αποδεκτά τα ακόλουθα:

**ΠΡΟΟΙΜΙΟ**

Το Πληροφοριακό Σύστημα Παρακολούθησης Πληρωμών και Οφειλών Δημοσίων Επενδύσεων (Π.ΣΥ.Π.Π.Ο.Δ.Ε.), αποτελεί επέκταση του υφιστάμενου συστήματος ηλεκτρονικής υποβολής του Ολοκληρωμένου Πληροφοριακού Συστήματος Προγράμματος Δημοσίων Επενδύσεων (Ο.Π.Σ. - Π.Δ.Ε.) σε υποχρεωτική εφαρμογή του Ν.3871/2010 "Μέτρα για τη δημοσιονομική διαχείριση και ευθύνη".

Βασικός στόχος του Π.ΣΥ.Π.Π.Ο.Δ.Ε. είναι η μηχανογραφική υποστήριξη της αξιόπιστης παρακολούθησης των πληρωμών και των οφειλών του Προγράμματος Δημοσίων Επενδύσεων (Π.Δ.Ε.), που αποτελεί σημαντική παράμετρο των πολιτικών και νομικών δεσμεύσεων της χώρας για την δημοσιονομική εξυγίανση και την διαφάνεια στη διαχείριση του δημόσιου χρήματος. Ταυτόχρονα καθιστά δυνατή την μηχανογραφική υποστήριξη των αρμόδιων Φορέων για την τήρηση του Μητρώου Δεσμεύσεων Δημοσίων Επενδύσεων, στο πλαίσιο της συνολικής μεταρρύθμισης των διαδικασιών εκτέλεσης του κρατικού προϋπολογισμού (ν. 3871/2010 «Μέτρα για τη δημοσιονομική διαχείριση και ευθύνη»). Το Π.ΣΥ.Π.Π.Ο.Δ.Ε., λειτούργησε πιλοτικά από την 1 Δεκεμβρίου του 2011, και έκτοτε προαιρετικά μέχρι την 31-12-2014 και υποχρεωτικά από 1-1-2015. Η εφαρμογή του αφορά το Δημόσιο, ΟΤΑ, ΝΠΔΔ κλπ φορείς του ευρύτερου Δημόσιου τομέα και Τελικούς Δικαιούχους του ΠΔΕ και ειδικότερα : Α) Τα φυσικά πρόσωπα που έχουν οριστεί Υπόλογοι - Διαχειριστές έργων Π.Δ.Ε. Β) Εκπροσώπους των αρμόδιων υπηρεσιών των ΝΠΔΔ (συμπεριλαμβανομένων και των ΟΤΑ), που λειτουργούν ως Υπόλογοι λογαριασμών έργων δημοσίων επενδύσεων και εκπροσώπους των ΝΠΙΔ που είτε χρηματοδοτούνται με τη διαδικασία της επιχορήγησης/χρηματοδότησης για έργα του Π.Δ.Ε., είτε με βάση σχετική νομοθετική ρύθμιση λειτουργούν επίσης ως υπόλογοι λογαριασμών έργων δημοσίων επενδύσεων. Γ) Για την ομοιόμορφη εφαρμογή της διαδικασίας καταγραφής των οφειλών του Π.Δ.Ε., καθήκοντα ρόλου Υπολόγου – Διαχειριστή έργων Π.Δ.Ε. στο Π.ΣΥ.Π.Π.Ο.Δ.Ε. θα έχουν και οι εκπρόσωποι των αρμόδιων υπηρεσιών που εκτελούν κατανομές άνευ Υπολόγου η πραγματοποιούν πληρωμές εξωτερικού για έργα Π.Δ.Ε. κ.λ.π.

Το Επιμελητήριο Κέρκυρας παρουσίασε από το 2007 και μετά εντυπωσιακή ενεργοποίηση σε Ευρωπαϊκά Προγράμματα. Συγκεκριμένα την περίοδο 2007-2010 διαχειρίστηκε περίπου €1,6 εκατ. Ευρώ, ενώ την τρέχουσα προγραμματική περίοδο διαχειρίζεται π/υ περίπου €2,3 εκατ. Ευρώ σε έργα ΕΣΠΑ και Εδαφικής Συνεργασίας.

Για την αρτιότερη υλοποίηση των έργων αυτών με δεδομένη την συνέπεια της κρίσης, μείωση του προσωπικού του το Επιμελητήριο Κέρκυρας έχει αποφασίσει την σημαντική ενεργοποίηση της αναπτυξιακής εταιρείας ΑΝΕΤΕΚ για τα ανωτέρω θέματα την περίοδο Δ' τριμήνου 2015 και πρώτο μήνα 2016 .

Η ΑΝΕΤΕΚ, εταιρεία μη κερδοσκοπικού χαρακτήρα, συστάθηκε σύμφωνα με τις διατάξεις του άρθρου 784 του ΑΚ. και την διάταξη του άρθρου 2, παρ. 2, εδ. ε' του Ν. 2081/1992 περί επιμελητηρίων, όπως αυτό τροποποιήθηκε από το άρθρο 20 του Ν. 3419/2005, και φέρει την επωνυμία «ΑΝΑΠΤΥΞΙΑΚΗ ΕΤΑΙΡΕΙΑ ΕΠΙΜΕΛΗΤΗΡΙΟΥ ΚΕΡΚΥΡΑΣ» και με διακριτικό τίτλο «ΑΝ.ΕΤ.Ε.Κ.».

Στόχος της ΑΝΕΤΕΚ σύμφωνα με το καταστατικό της είναι η ανάληψη της υλοποίησης κάθε δραστηριοτήτων που αποσκοπούν στην υποστήριξη των λειτουργιών και σκοπών του Επιμελητηρίου Κέρκυρας προς τα μέλη του και τις Δημόσιες Αρχές .

Η ΑΝΕΤΕΚ είναι απόλυτα ελεγχόμενη από το Επιμελητήριο Κέρκυρας δεδομένου ότι το σύνολο του εταιρικού κεφαλαίου συνεισφέρει το Επιμελητήριο Κέρκυρας και επιπλέον ότι διοικείται από 7μελές Διοικητικό Συμβούλιο που εκλέγεται κάθε τέσσερα έτη από την Γενική Συνέλευση της εταιρείας στην οποία συμμετέχουν με δικαίωμα γνώμης και ψήφου τα εκάστοτε 31 Σύμβουλοι - μέλη του Διοικητικού Συμβουλίου του Επιμελητηρίου Κέρκυρας.

Επιπροσθέτως, Πρόεδρος του Διοικητικού Συμβουλίου της ΑΝΕΤΕΚ είναι ο εκάστοτε Πρόεδρος του Επιμελητηρίου Κέρκυρας, ενώ Ταμίας της εταιρείας ο εκάστοτε Οικονομικός Επόπτης του Επιμελητήριου Κέρκυρας, και τα υπόλοιπα επομένως από 5 εκλέγονται από μέλη της Γενικής Συνέλευσης (ήτοι του ΔΣ του Επιμελητήριου Κέρκυρας).

Σημειώνεται ότι το Δ.Σ. της ΑΝΕΤΕΚ είναι αρμόδιο να αποφασίζει για κάθε θέμα σχετικά με την διοίκηση, την μεταχείριση και την εκπροσώπηση της εταιρείας σύμφωνα με τις αποφάσεις της Γ.Σ.

Είναι προφανές ότι τα ανωτέρω διασφαλίζουν πλήρως τους απαιτούμενους όρους για προγραμματική σύμβαση και μάλιστα όχι απλά με το Ελληνικό δίκαιο αλλά και με όλες τις απαιτήσεις των οργάνων και οδηγιών της ΕΕ

Με βάση τα αναφερθέντα στο θεσμικό πλαίσιο και τα αναφερόμενα προοίμια διά της παρούσης τα συμβαλλόμενα μέρη προβαίνουν, κατά τα προβλεπόμενα από τους Ν. 3614/2007, 3852/10, 3871/10 και 4071/12 στη σύναψη της παρούσας Προγραμματικής Σύμβασης, με την οποία επιδιώκεται η σύννομη και ομαλή ολοκλήρωση και κάλυψη των υποχρεώσεων του Επιμελητηρίου για τις σχετιζόμενες με το ΠΔΕ .

**ΑΡΘΡΟ 1 ΑΝΤΙΚΕΙΜΕΝΟ ΤΗΣ ΠΡΟΓΡΑΜΜΑΤΙΚΗΣ ΣΥΜΒΑΣΗΣ**

Αντικείμενο της παρούσας Προγραμματικής Σύμβασης αποτελεί:

1. Η υλοποίηση υποχρεώσεων του Επιμελητηρίου Κέρκυρας την περίοδο 10-12/2015 στα πλαίσια του Ν.3871/2010 "Μέτρα για τη δημοσιονομική διαχείριση και ευθύνη" με μετακίνηση προσωπικού για την υποστήριξη των διαδικασιών ΠΣΥΠΟΔΕ και των Ευρωπαϊκών Προγραμμάτων που υλοποιεί.
2. Οργάνωση, σχεδιασμό υλοποίησης και ολοκλήρωση των Ευρωπαϊκών Προγραμμάτων σύμφωνα με τα προβλεπόμενα από τον νόμο και τις διαδικασίες του ΕΚ.
3. Σύνταξη αναφορών, Ενημέρωση πληροφοριακού συστήματος, Παρακολούθηση και τήρηση αλληλογραφίας, επικαιροποίηση στοιχείων και χρηματορροών και εκτέλεση πληρωμών σε βάρος του προϋπολογισμού των Ευρωπαϊκών Προγραμμάτων, σύμφωνα με τα προβλεπόμενα από τον νόμο και τις διαδικασίες και υποδείξεις του ΕΚ

**ΑΡΘΡΟ 2 ΥΠΟΧΡΕΩΣΕΙΣ ΚΑΙ ΔΙΚΑΙΩΜΑΤΑ ΤΩΝ ΣΥΜΒΑΛΛΟΜΕΝΩΝ**

Οι συμβαλλόμενοι φορείς ΕΚ και ΑΝΑΤΕΚ αναλαμβάνουν τις παρακάτω υποχρεώσεις και δικαιώματα:

* 1. To EK αναλαμβάνει να εποπτεύει, με προσωπικό του, την παρακολούθηση εφαρμογής της σύμβασης, την παροχή κατευθύνσεων σχετικά με την υλοποίηση του στο πλαίσιο του συνόλου των άρθρων αυτής ως συμβατική υποχρέωση, πέρα από την εν γένει εποπτεία που ασκεί. Επίσης να προβαίνει στις αναγκαίες ενέργειες στο πλαίσιο των αρμοδιοτήτων του, παίρνοντας υπόψη τις σχετικές εισηγήσεις - προτάσεις της ΑΝΕΤΕΚ, με σκοπό την διευκόλυνση της πορείας της σύμβασης.
	2. Η ΑΝΕΤΕΚ αναλαμβάνει να διαθέσει τους απαραίτητους ανθρώπινους πόρους για την υλοποίηση του έργου είτε από το δικό της επιστημονικό προσωπικό είτε με ανάθεση σε τρίτους και την διενέργεια όλων των διαδικασιών για την υλοποίηση του έργου στα πλαίσια της παρούσας σύμβασης και των προβλεπόμενων από το πρόγραμμα και την σχετική νομοθεσία.

**ΆΡΘΡΟ 3 ΠΟΣΑ ΚΑΙ ΠΟΡΟΙ – ΧΡΗΜΑΤΟΔΟΤΗΣΗΣ**

Ο συνολικός προϋπολογισμός για την εκτέλεση του Έργου της προγραμματικής σύμβασης ανέρχεται στο ποσό των €19.600,00 δέκα - εννέα χιλιάδων εξακοσίων ευρώ ενώ λόγω της υφής της σύμβασης που αφορά μετακίνηση προσωπικού δεν υπόκειται σε Φ.Π.Α.

Η ΑΝΕΤΕΚ δεν μπορεί να αναλάβει συμβατικές δεσμεύσεις έναντι τρίτων, που υπερβαίνουν το παραπάνω ποσό, χωρίς προηγούμενη έγγραφη έγκριση από το ΕΚ. Οι πληρωμές θα πραγματοποιούνται από το Επιμελητήριο Κέρκυρας σε μηνιαία βάση μετά από σχετική τιμολόγηση της ΑΝΕΤΕΚ.

**ΑΡΘΡΟ 4 ΔΙΑΡΚΕΙΑ ΧΡΟΝΟΔΙΑΓΡΑΜΜΑ ΥΛΟΠΟΙΗΣΗΣ**

Η διάρκεια της παρούσας σύμβασης αρχίζει από την 12/10/2015 και λήγει την 22/1/2016.

**ΑΡΘΡΟ 5 ΕΥΘΥΝΗ ΣΥΜΒΑΛΛΟΜΕΝΩΝ**

Η ΑΝΕΤΕΚ ευθύνεται καθ’ όλη τη διάρκεια της παρούσας προγραμματικής σύμβασης έναντι του ΕΚ για την καλή εκτέλεση των καθηκόντων του και έναντι των τρίτων ευθύνεται εις ολόκληρον με το ΕΚ. Το ΕΚ έχει την ευθύνη της καταβολής των αναγκαίων πόρων, οφείλει να προβαίνει άμεσα και ανελλιπώς στις χρηματοδοτήσεις.

**ΑΡΘΡΟ 6 ΑΝΤΙΣΥΜΒΑΤΙΚΗ ΣΥΜΠΕΡΙΦΟΡΑ – ΣΥΝΕΠΕΙΕΣ**

Η παράβαση οποιουδήποτε από τους όρους της παρούσας σύμβασης, οι οποίοι θεωρούνται όλοι ουσιώδεις ή η παράβαση των διατάξεων του νόμου και της καλής πίστης από οποιοδήποτε από τα συμβαλλόμενα μέρη παρέχει στο άλλο μέρος το δικαίωμα να καταγγείλει τη σύμβαση και να αξιώσει κάθε θετική ή αποθετική ζημία του.

Η διαδικασία καταγγελίας της σύμβασης προϋποθέτει την έγγραφη ειδοποίηση του συμβαλλόμενου ώστε να απαντήσει εγγράφως και σε εύλογο χρονικό διάστημα, το οποίο δεν μπορεί να υπερβαίνει τις 20 ημέρες από την παραλαβή της έγγραφης ειδοποίησης.

**ΑΡΘΡΟ 7 ΕΠΙΛΥΣΗ ΔΙΑΦΟΡΩΝ**

Κάθε διαφορά μεταξύ των συμβαλλομένων μερών που αφορά στην εκτέλεση και ερμηνεία των όρων της παρούσας σύμβασης και που δεν θα επιλύεται από την Κοινή Επιτροπή Παρακολούθησης της παρούσας σύμβασης, δύναται να επιλύεται από τα αρμόδια Δικαστήρια της Κέρκυρας. Κάθε διαφορά μεταξύ των συμβαλλομένων που αφορά στην εκτέλεση και ερμηνεία των όρων της σύμβασης και που δεν θα διευθετείται από την Κοινή Επιτροπή της παρούσας σύμβασης, θα επιλύεται από τα αρμόδια Δικαστήρια της Κέρκυρας, αρμόδιου βαθμού και δικαιοδοσίας

**ΑΡΘΡΟ 8 ΜΕΤΑΦΟΡΑ – ΑΠΑΣΧΟΛΗΣΗ ΠΡΟΣΩΠΙΚΟΥ**

Προκειμένου να υλοποιηθεί η παρούσα σύμβαση σύμφωνα με τον Ν. 3852 θα απασχοληθεί προσωπικό του ενός συμβαλλομένου στον άλλον αποκλειστικά για τις ανάγκες της.

**ΑΡΘΡΟ 9 ΕΙΔΙΚΟΙ ΟΡΟΙ**

**10.1 Υποκατάσταση.** Απαγορεύεται ρητώς στην ΑΝΕΤΕΚ η υποκατάστασή του από τρίτο για την υλοποίηση του Έργου, εκτός αν υπάρξει ειδική συμφωνία που θα είναι παράρτημα της παρούσης.

**10.2 Πνευματικά δικαιώματα.** Όλα τα έγγραφα (σχέδια, μελέτες, στοιχεία κ.ο.κ.) που θα συνταχθούν από την ΑΝΕΤΕΚ (και τους προστηθέντες και αντισυμβαλλομένους της στο πλαίσιο εκτέλεσης της παρούσας Σύμβασης και των συμβάσεων που αυτή υπογράψει στο πλαίσιο υλοποίησης του Έργου θα ανήκουν στην ιδιοκτησία του ΕΚ, ο οποίος έχει το δικαίωμα να τα επαναχρησιμοποιήσει ελεύθερα, θα είναι πάντοτε στη διάθεση των νομίμων εκπροσώπων του κατά τη διάρκεια ισχύος της σύμβασης και θα παραδοθούν στο ΕΚ κατά το χρόνο παράδοσης του Έργου ή αλλιώς κατά την καθ’ οιονδήποτε τρόπο λήξη ή λύση της Σύμβασης. Τα σχετικά πνευματικά και συγγενικά δικαιώματα ρητώς εκχωρούνται στο ΕΚ χωρίς την καταβολή αμοιβής.

**10.3 Εμπιστευτικότητα.** Καθ’ όλη τη διάρκεια ισχύος της σύμβασης, αλλά και μετά τη λήξη ή λύση αυτής, η ΑΝΕΤΕΚ αναλαμβάνει την υποχρέωση να μη γνωστοποιήσει σε τρίτους, συμπεριλαμβανομένων των εκπροσώπων του ελληνικού και διεθνούς τύπου, χωρίς την προηγούμενη έγγραφη συγκατάθεση του ΕΚ, οποιαδήποτε έγγραφα ή πληροφορίες που θα περιέλθουν σε γνώση του κατά την υλοποίηση του Έργου και την εκπλήρωση των υποχρεώσεών του.

**ΑΡΘΡΟ 10 ΤΕΛΙΚΕΣ ΔΙΑΤΑΞΕΙΣ**

Οποιαδήποτε τροποποίηση ή παράταση της παρούσας προγραμματικής σύμβασης γίνεται μόνον εγγράφως με κοινή συμφωνία των συμβαλλομένων μερών.

Η μη άσκηση δικαιωμάτων ή η παράλειψη υποχρεώσεων από οποιοδήποτε συμβαλλόμενο μέρος ή η ανοχή καταστάσεων αντίθετων προς την προγραμματική σύμβαση, καθώς και η καθυστέρηση στη λήψη μέτρων που προβλέπει η σύμβαση αυτή από οποιοδήποτε συμβαλλόμενο μέρος, δεν μπορεί να θεωρηθεί ως παραίτηση των συμβαλλομένων μερών από δικαίωμα ή απαλλαγή από υποχρεώσεις τους ή αναγνώριση δικαιωμάτων στα συμβαλλόμενα μέρη, που δεν αναγνωρίζονται από αυτή την προγραμματική σύμβαση.

Αυτά συμφώνησαν, συνομολόγησαν και συναποδέχθηκαν τα συμβαλλόμενα μέρη, σε απόδειξη των οποίων συντάχθηκε η παρούσα και υπογράφεται σε δύο πρωτότυπα, έλαβε δε κάθε συμβαλλόμενος από ένα

**ΟΙ ΣΥΜΒΑΛΛΟΜΕΝΟΙ**

|  |  |
| --- | --- |
| **Για το Επιμελητήριο Κέρκυρας** | **Για την ΑΝΕΤΕΚ** |
|  |  |
| **Γεώργιος Χονδρογιάννης****Πρόεδρος Επιμελητηρίου Κέρκυρας** | **Γεώργιος Χονδρογιάννης****Πρόεδρος ΑΝΕΤΕΚ** |